Groeiende getuienis van polisie-teenwoordigheid in parlementDie parlement in Kaapstad. (Foto: ANA) Die EFF se bewerings dat die polisie besig is om met die parlement saam te span om polisielede te vermom as parlementêre veiligheidswagte in die aanloop tot Donderdag se staatsrede, blyk korrek te wees. Die parlement se woordvoerder, Moloto Mothapo, het by navraag ten sterkste ontken dat die planne wat die EFF beweer, wel gesmee word. “Die aansprake is belaglik en hulle sal dit nie kan bewys nie. Die parlement sal nie die wet oortree nie. Die beskikbare maatreëls is meer as voldoende om die ontwrigting van die staatsrede te voorkom,” het Mothapo gesê. Die EFF beweer een van die parlement se voorste veiligheidspersoneellede, Deon van der Spuy, heul met die polisie om die vermommings daar te stel. Mothapo het gesê natuurlik is daar kontak tussen die polisie en die parlement oor die staatsrede, soos daar elke jaar is. Hy het gesê niks hiervan is egter onwettig nie. Maroela Media het egter deur raadpleging van onberispelike primêre bronne vasgestel dat die EFF se bewerings in hierdie stadium korrek is. Niemand kan egter op gegronde wyse beslis sê of dié planne verander gaan word noudat dit deels openbaar gemaak is nie. Maroela Media se bronne sê voorts dat daar beslis konkelwerk aan die gang is en dat die polisie en die parlementêre veiligheidspersoneel ŉ hele operasionele lokaal op ŉ spesifieke plek in die parlementêre kompleks ingerig het, toegerus met allerlei moniteringstoerusting. Volgens die bronne gaan ŉ verskeidenheid “spioene” ook Donderdag oral op die terrein ontplooi word om vas te stel of daar enige onverwagse gedrag van enigiemand op die parlementêre terrein is. Hierdie mense sal in voortdurende kontak met die operasionele sentrum wees, is aan Maroela Media gesê.